stanford-oval/wikipedia huggingface dataset:
ראסל פריי
ביוגרפיה

פריי נולד בשלהי ינואר 1985 בעיר סרפסייד ביץ' (Surfside Beach) שבמזרח קרוליינה הדרומית. את לימודיו הגבוהים השלים באוניברסיטת קרוליינה הדרומית ובבית הספר הפרטי למשפטים השוכן בצ'ארלסטון.
במאי 2015 הודיע נלסון הארדוויק, חבר בית הנבחרים של קרוליינה הדרומית, על התפטרותו מתפקידו לאחר שהנהגת בית הנבחרים חקרה האשמות בדבר הטרדה מינית מצדו. בעקבות זאת התקיימו בחירות מיוחדות להחלפתו של הארדוויק, בהן התמודד פריי. הוא זכה במרב קולות הבוחרים בבחירות המקדימות של המפלגה הרפובליקנית, אך לא ב-50% מהם. לפיכך הוא התקדם לסיבוב שני מול טיילר סרוואנט, משגבר עליו בסיבוב מכרייע זה, ניצח ללא התנגדות בבחירות הכלליות.
לאחר ההסתערות על הקפיטול ב-6 בינואר 2021, הצביע טום רייס, חבר בית הנבחרים של ארצות הברית מטעם מחוז הקונגרס השביעי של קרוליינה הדרומית, בעד הדחתו של הנשיא דונלד טראמפ. פריי מתח ביקורת על רייס בשל הצבעתו בעד ההדחה, והצהיר כי ישקול להתייצב מולו בבחירות 2022. באוגוסט 2021 הכריז פריי באורח רשמי כי יתמודד מול רייס בבחירות האמצע, בנימוק כי ההחלטה של רייס להדיח את טראמפ הניעה אותו לעשות כן. ב-1 בפברואר 2022 הביע טראמפ את תמיכתו בפריי. בפריימריז של המפלגה הרפובליקנית ב-14 ביוני, פריי ניצח את רייס בפער של 26.6%. ב-8 בנובמבר נבחר לקונגרס האמריקאי עם 64.9% מהקולות.
במהלך השבוע הראשון להתכנסות הקונגרס ה-118 של ארצות הברית נבחר פריי לשמש כנשיא מחזור הצעירים. ב-16 בינואר 2023 הוכרז כי פריי יהיה חבר בוועדת המשפט של בית הנבחרים. בשנת 2023 נמנה פריי בין 47 הרפובליקנים שהצביעו בעד החלטה שהורתה לנשיא ג'ו ביידן להשיב את חיילי הכוחות המזוינים של ארצות הברית מסוריה בתוך 180 יום.
הערות שוליים

↑  Rep. Hardwick resigns after investigation into sexual harassment claims, באתר WPDE‏, 13 במאי 2015 (באנגלית)
↑  סקוט הרפר, Russell Fry officially takes over South Carolina House Seat 106 seat, באתר MyHorryNews.com‏, 21 בספטמבר 2015 (באנגלית)
↑  ויקטוריה הנסן, GOP Rep. Rice stands by his impeachment vote of Trump. It could cost him his job, באתר NPR‏, 3 בפברואר 2022 (באנגלית)
↑  טיילר פלמינג, Rep. Russell Fry explores challenging SC GOP-censured Tom Rice for congressional seat, באתר The Post and Courier‏, 31 בינואר 2021 (באנגלית)
↑  יענקי פרבר, דרום קרוליינה הדיחה הרפובליקני שהצביע בעד הדחת טראמפ, באתר בחדרי חרדים, 15 ביוני 2022
↑  אנדרו ג'יימס, Congressman-elect Fry named president of congressional freshman class, באתר WPDE‏, 20 בנובמבר 2022 (באנגלית)
↑  AP‏, House Votes Down Bill Directing Removal of Troops From Syria, באתר U.S. News & World Report‏, 8 במרץ 2023 (באנגלית)
| --- | --- |
בקרת זהויות :  US Congress: F000478
ג'רי קונולי

ג'רלד אדוארד "ג'רי" קונולי (באנגלית: Gerald Edward Connolly; נולד ב-30 במרץ 1950) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס ה-11 של קהיליית וירג'יניה, ברציפות מאז 2009. קונולי, חבר המפלגה הדמוקרטית, מייצג מחוז אמיד ופרוורי מערבית לוושינגטון הבירה, שבסיסו במחוז פיירפקס – הגדול ביותר בווירג'יניה. מנובמבר 2020 עד נובמבר 2022 כיהן כיושב ראש האספה הפרלמנטרית של נאט"ו.
ביוגרפיה

קונולי נולד בבוסטון, עיר הבירה של מסצ'וסטס. את ראשית לימודיו הגבוהים השלים בשנת 1971 במכללת מרינול (Maryknoll College) השוכנת בגלן אליון שבאילינוי, שם קיבל תואר ראשון בספרות. במהלך 1979 השלים באוניברסיטת הרווארד לימודי תואר שני במנהל ציבורי. בשנים 1979–1989 עבד קונולי בסגל ועדת החוץ של הסנאט של ארצות הברית, שם ניהל את פיקוח הוועדה על סוגיות כלכליות בין-לאומיות, בקרה בין-לאומית על סחר בסמים ומדיניות ארצות הברית כלפי האומות המאוחדות והמזרח התיכון. הוא פרסם דו"חות המדיניות האמריקאית באל סלוודור, אמריקה המרכזית, המפרץ הפרסי וישראל. מ-1989 עד 1997, הוא היה סגן הנשיא בסניף וושינגטון של "SRI International", מכון מחקר מדעי ללא כוונות רווח. הוא גם היה מנהל קשרי קהילה עבור התאגיד "Leidos".
בפוליטיקה המקומית היה קונולי יו"ר מועצת הארגון מחדש של ממשלת מחוז פיירפקס בשנים 1992–1993. בשנת 1995 נבחר למפקח מחוז פרובידנס, ומילא תפקיד זה במשך תשע שנים. הקריירה של קונולי כנבחר ציבור החלה ב-28 במרץ 1995, כאשר נבחר בבחירות מיוחדות למושב רובע פיירפקס במועצת המפקחים של מחוז פיירפקס, וגבר על ג'ין-מארי דבוליטס דייוויס (Jeannemarie Devolites Davis), מועמדת המפלגה הרפובליקנית. התמודדות חוזרת בין השניים בחודש נובמבר של אותה שנה הסתכמה בהיבחרו של קונולי לתקופת כהונה מלאה בת ארבע שנים במועצת המפקחים. קונולי התמודד ללא התנגדות לקדנציה נוספת בשנת 1998. הוא נבחר ליושב ראש מועצת המפקחים של המחוז ב-2003, וב-2007 נבחר שוב לתפקיד זה.
בשנת 2004 הואשם קונולי ב"אישום פלילי של עבירה מסוג עוון בגין פגע וברח", לאחר שהסב נזק לרכוש בשווי מוערך של 500 דולר אמריקאי לדגם פורד אקספלורר משנת 2003 באמצעות רכבו מסוג טויוטה קאמרי. קונולי גרס כי לא הבין שאירעה התנגשות בין כלי הרכב כאשר סטה ואז בלם מיד, מה שאילץ את נהג האקספלורר להתנגש בגלגל הקדמי השמאלי של קונולי. על משטרת מחוז פיירפקס נמתחה ביקורת על שהעניקה לקונולי יחס מיוחד ושלכאורה מנעה אותו מחובה להתפטר בשל עבירה מסוג פשע, כאשר האשימה אותו בעבירה מסוג עוון. מאוחר יותר דחה שופט את האישום נגד קונולי, וטען כי "תפקידו וחובותיו של קונולי גרמו לו להיות לא מודע למה שאירע במכוניתו".
בבחירות 2008 התמודד קונולי אל בית הנבחרים של ארצות הברית במחוז הקונגרס ה-11 של וירג'יניה. בבחירות המקדימות של המפלגה הדמוקרטית גבר קונולי בפער של 24% על חברת הקונגרס לשעבר לזלי בירן (אנ'), שהייתה יריבתו העיקרית בפריימריז. לאחר מכן ניצב בפני קית' פימיאן, מועמד המפלגה הרפובליקנית, אותו ניצח בבחירות הכלליות עם 54.69% מקולות הבוחרים. קונולי הושבע לתפקידו בראשית ינואר 2009, מיד עם התכנסות הקונגרס ה-111 של ארצות הברית.
קונולי תומך בזכות להפלה מלאכותית, תומך בנישואים של זוגות מאותו המין, והצביע בעד ביטול מדיניות אל תשאל, אל תספר. בשנת 2013 הביע את תמיכתו בהתערבות צבאית במלחמת האזרחים בסוריה. ב-11 באפריל 2019 יומיים אחרי הבחירות לכנסת העשרים ואחת, פרסם קונולי ביחד עם הסנאטור כריס ואן הולן מאמר דעה בעיתון "וושינגטון פוסט" בו מתח ביקורת חריפה על ראש ממשלת ישראל בנימין נתניהו, וטען כי "נתניהו הפגין זלזול הולך וגובר בחוק הבינלאומי ובזכויות האדם" וגינה את חבירתו לכאורה של נתניהו לגורמי ימין קיצוני בישראל.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
1 2  טום ג'קמן, Connolly Charged With Misdemeanor, באתר וושינגטון פוסט, 20 במאי 2004 (באנגלית)
↑  ליסה ריין, Judge Clears Connolly in Hit-and-Run, באתר וושינגטון פוסט, 27 באוקטובר 2004 (באנגלית)
↑  Connolly Wins Dem Nomination For Davis' Seat, באתר CBS News‏, 10 ביוני 2008 (באנגלית)
↑  ג'וש קראושאאר, Connolly wins Dem nomination for Davis' seat, באתר פוליטיקו, 10 ביוני 2008 (באנגלית)
↑  ג'ניפר בנדרי, Connolly Wins; Fimian to Concede Tuesday, באתר Roll Call‏, 8 בנובמבר 2010 (באנגלית)
↑  דייוויד נקמורה, Rep. Gerald E. Connolly faces constituents' ire in making the case for striking Syria, באתר וושינגטון פוסט, 5 בספטמבר 2013 (באנגלית)
↑  כריס ואן הולן וג'רי קונולי, Congress cannot afford to ignore Netanyahu’s embrace of the far right, באתר הרשמי של ג'רי קונולי (פורסם במקור בוושינגטון פוסט), 11 באפריל 2019 (באנגלית)
| --- | --- |
בקרת זהויות :  US Congress: C001078
טום קול

תומאס ג'פרי קול (באנגלית: Thomas Jeffery Cole; נולד ב-28 באפריל 1949) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס הרביעי של מדינת אוקלהומה, ברציפות מאז 2003. קול, חבר המפלגה הרפובליקנית, משמש בנוסף כסגן מצליף המיעוט וכחבר הבכיר בוועדת הכללים של בית הנבחרים. טרם היבחרו אל הקונגרס של ארצות הברית היה מזכיר המדינה של אוקלהומה.
ביוגרפיה

קול נולד בשריבפורט שבלואיזיאנה, בנם של הלן טֶה אתא (לבית גייל) וג'ון ד. קול. הוא דור חמישי למשפחה ששורשיה נטועים באוקלהומה, וגדל בעיר מוּר, השוכנת באמצע הדרך בין אוקלהומה סיטי לנורמן. ב-1971 השלים קול את לימודיו במכללת גרינל וקיבל תואר ראשון בהיסטוריה. תאריו האקדמיים כוללים תואר שני מאוניברסיטת ייל (1974) ודוקטורט מאוניברסיטת אוקלהומה (1984), שניהם בהיסטוריה של הממלכה המאוחדת. התזה לעבודת הדוקטורט של קול הייתה בנושא "חיים ועבודה באי הכלבים: מקורותיה והתפתחותה של קהילת פועלים במזרח לונדון, 1800–1980". בטרם כניסתו לפוליטיקה היה פרופסור להיסטוריה ופוליטיקה בקולג'. ב-2016 הוענק לקול תואר דוקטור לשם כבוד במשפטים ממכללת גרינל, אך ב-10 בינואר 2021 קיבלה המכללה עתירה המבקשת לבטל את הענקת התואר בשל התנגדותו לאישור ספירת קולות חבר האלקטורים בבחירות לנשיאות ארצות הברית 2020. בעקבות זאת ויתר קול מרצונו על התואר.
בעקבות אמו הלן, שהייתה חברת בית המחוקקים המדינתי, שירת קול בסנאט של אוקלהומה בשנים 1988–1991, ובאמצע כהונתו התפטר מהסנאט כדי לשמש כמנהל הכללי של הוועדה הרפובליקנית הלאומית לקונגרס. בין השנים 1995–1999 הוא היה מזכיר המדינה של אוקלהומה תחת המושל פרנק קיטינג, וסייע במאמצי ההתאוששות של המדינה בעקבות הפיגוע באוקלהומה סיטי. הוא התפטר מתפקידו כמזכיר המדינה כדי לשמש כראש הסגל של הוועדה הרפובליקנית הלאומית. הוא שימש גם כיו"ר המפלגה הרפובליקנית של אוקלהומה במשך רוב שנות ה-80 של המאה ה-20. במרוצת השנים העניק ייעוץ פוליטי למועמדים רפובליקנים שהתמודדו למשרות ציבוריות, ובין לקחותיו ניתן למנות את מרי פאלין, טום קובורן, פרנק דין לוקאס ואחרים.
במהלך מסע הבחירות הראשון שלו אל בית הנבחרים של ארצות הברית ב-2002, קיבל קול את אישורו של ג'יי. סי. ואטס, חבר הקונגרס הפופולרי שפרש מהחיים הפוליטיים. תמיכתו של ואטס סייעה לו לנצח בבחירות כלליות עיקשות מול מועמד המפלגה הדמוקרטית וחבר הסנאט המדינתי לשעבר דריל רוברטס, עם 53.8% מקולות הבוחרים לעומת 46.1 האחוזים שגרף רוברטס. קול זכה לפחות ב-63% מהקולות בכל אחת משמונה מערכות הבחירות שלו, ובבחירות האמצע ב-2010 התמודד ללא התנגדות.
הערות שוליים

↑  אן פ. האריס, Rep. Tom Cole Voluntarily Relinquishes Honorary Degree, באתר מכללת גרינל, 13 בינואר 2021 (באנגלית)
| --- | --- |
בקרת זהויות :  SNAC: w6m337gr  US Congress: C001053
ליזי פלטשר

אליזבת אן פניל פלטשר (באנגלית: Elizabeth Ann Pannill Fletcher; נולדה ב-13 בפברואר 1975) היא פוליטיקאית אמריקאית, המכהנת כחברת בית הנבחרים של ארצות הברית מטעם מחוז הקונגרס השביעי של מדינת טקסס, מאז 2019. פלטשר, חברת המפלגה הדמוקרטית, מייצגת את מחוז הקונגרס הכולל בתוכו את רוב מערב יוסטון, אשר יוצג בעבר בידי ג'ורג' הרברט ווקר בוש.
ביוגרפיה

פלטשר נולדה בבית החולים הרמן שביוסטון ב-13 בפברואר 1975. היא גדלה בשכונה ריבר אוקס ("אלוני הנהר", River Oaks) ביוסטון, וסיימה את לימודיה התיכוניים בתיכון של סנט ג'ון. לשם לימודיה הגבוהים עזבה את טקסס והחלה ללמוד בקניון קולג' (אנ') בגמבייר (אנ'), אוהיו, שם הייתה חברה באחווה "פי בטא קפא". לאחר מכן למדה בבית הספר למשפטים של מכללת ויליאם ומרי בוויליאמסבורג שבווירג'יניה. בתום לימודיה האקדמיים שבה ליוסטון, ועבדה במשרד עורכי הדין ""וינסון & אלקינס" (Vinson & Elkins). בהמשך עבדה במשרד עורכי דין אחר, ועסקה דרכו בליטיגציה.
בבחירות 2018 התמודדה פלטשר לבית הנבחרים של ארצות הברית במחוז הקונגרס השביעי של טקסס. בבחירות מקדימות שהתקיימו במפלגה הדמוקרטית גברה על המחברת לורה מוסר (Laura Moser). היו אלה פריימריז וסיבוב שני מכריע בהם הדמוקרטים התפצלו בין פלטשר, אשת הממסד הדמוקרטי שנתמכה בידי הגופים הרשמיים של המפלגה, לבין מוסר שזכתה לתמיכת המחנה הפרוגריסיבי בהנהגת ברני סנדרס. ביום הבחירות הכלליות ב-6 בנובמבר 2018, פלטשר מיתגה עצמה כדמוקרטית מתונה נגד נציג המחוז ג'ון קלברסון, ובסופו של דבר גברה עליו בחמש נקודות האחוז: 52.5% לעומת 47.5% מכלל קולות הבוחרים.
עם השבעתה לתפקיד ברשית ינואר 2019, פלטשר הפכה לדמוקרטית הראשונה שייצגה את מחוז הקונגרס השביעי של טקסס מאז נוצר בשנת 1967, כמו גם האישה הראשונה כנציגתו. ניצחונה הביא לידי גמר את האחיזה בת 52 השנים של המפלגה הרפובליקנית במחוז קונגרס זה. ג'ורג' הרברט ווקר בוש, הנציג הראשון של המחוז, לימים כיהן כנשיא ארצות הברית. היא חברה בוועדת המדע, הטכנולוגיה והחלל ובוועדת התחבורה והתשתית של בית הנבחרים.
בבחירות 2020 זכתה בכהונה נוספת לאחר שניצחה את המועמד הרפובליקני וסלי האנט במרוץ צמוד יותר מהראשון, ובבחירות 2022 הביסה בפער משמעותי את הרפובליקני שעמד מולה וזכתה בכהונה שלישית.
הערות שוליים

↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
↑  ג'ספר שרר, Culberson, Fletcher face off in only debate, באתר יוסטון כרוניקל, 18 באוקטובר 2018 (באנגלית)
↑  שון סאליבן ודייוויד ויגל, Lizzie Fletcher defeats Laura Moser in bitter Democratic primary in Texa, באתר וושינגטון פוסט, 23 במאי 2018 (באנגלית)
↑  אבי ליווינגסטון, With primary behind her, Lizzie Pannill Fletcher's bid against U.S. Rep. John Culberson emerging as major midterm fight for fall, באתר טקסס טריביון, 24 במאי 2018 (באנגלית)
↑  אדגר וולטרס, Democrat Lizzie Fletcher defeats Texas GOP Congressman John Culberson, באתר טקסס טריביון, 6 בנובמבר 2018 (באנגלית)
↑  "Rep. Lizzie Fletcher wins 2nd term in Texas' District 7 race". ABC13 (באנגלית). 2020-11-04. נבדק ב-2023-03-02.
↑  Foreman, Leah (2022-11-08). "UPDATE: Fletcher wins re-election in race for 7th Congressional District seat". Community Impact (באנגלית). נבדק ב-2023-03-02.
| --- | --- |
בקרת זהויות :  SNAC: w6qw4c45  US Congress: F000468
קווין קיילי

קווין פטריק קיילי (באנגלית: Kevin Patrick Kiley; נולד ב-30 בינואר 1985) הוא פוליטיקאי אמריקאי, עורך דין ומחנך, המכהן כחבר בית הנבחרים של ארצות הברית מאז ינואר 2023 מטעם מחוז הקונגרס השלישי של מדינת קליפורניה, האזור בצפון קליפורניה, התחום בין סן פרנסיסקו לסקרמנטו, בו שוכנת בין היתר העיר פיירפיל. חבר במפלגה הרפובליקנית. בין 2016 ל-2022 ייצג את המחוז השישי במחוז באספה המדינתית של קליפורניה. קיילי היה מועמד להחליף את מושל קליפורניה גווין ניוסם ב-Recall election ב-14 בספטמבר 2021.
ביוגרפיה

קיילי גדל באזור סקרמנטו, שם אביו היה רופא ואמו הייתה מורה לחינוך מיוחד. הוא למד בבתי ספר ציבוריים מקומיים, כולל בית הספר התיכון קאוויט ובית הספר התיכון גרניט ביי.
הוא סיים תואר ראשון באוניברסיטת הרווארד בשנת 2007, והשלים תזה בשם "התנועה לזכויות האזרח וההתעוררות מחדש של הדמוקרטיה הקלאסית". עם סיום לימודיו, הוא הפך למורה בלוס אנג'לס, ולימד במשך שנתיים בבית הספר התיכון לאמנויות ידניות תוך השגת תעודת ההוראה שלו באוניברסיטת לויולה מרימאונט. בשנת 2008, הוא הוכר כאלוף הדיבייט הלאומי בזמן שהשתתף כחבר בצוות הדיבייט של לויולה.
מאוחר יותר למד בבית הספר למשפטים באוניברסיטת ייל, ועבד בבנק הפדרלי של ניו יורק. הוא חזר לקליפורניה כדי להצטרף למשרד עורכי הדין Irell & Manella, שם עזר בהכנת תיק גניבה של קניין רוחני עבור T-Mobile נגד חברת הטכנולוגיה הסינית וואווי שהיה הבסיס לחקירה פלילית פדרלית. הוא היה פרופסור עזר בבית הספר למשפטים של אוניברסיטת פסיפיק מק'ג'ורג'.
הוא מתגורר ברוקלין, קליפורניה.
קריירה פוליטית

בשנת 2016 נבחר קיילי לאספה המדינתית של קליפורניה. במאי 2016 הצהיר כי הוא תמך במושל אוהיו דאז, ג'ון קייסיק בבחירות לנשיאות ארצות הברית ב-2016.
לאחר שזכה בקדנציה שנייה באספת המדינה, קיילי התמודד לסנאט במחוז הראשון של קליפורניה. הוא סיים שני בפריימריז. לפי סוכנות הידיעות AP, קיילי הוא "שמרן שלעיתים קרובות מפלרטט עם השוליים של המפלגה הדמוקרטית". הוא אמר ששינויי האקלים הם אמיתיים, אך התנגד לפקודות הביצוע של המושל גווין ניוסם המחייבות את כל כלי הרכב החדשים בקליפורניה להיות בעלי תקן זיהום אוויר עד 2035 ואוסרים על קידוח נפט עד 2045. קיילי הציג חקיקה האוסרת על ממשלות מקומיות ומדינות ליישם חיוב חיסונים. לאחר שג'ו ביידן ניצח בבחירות 2020 ודונלד טראמפ סירב להודות תוך שהוא מעלה טענות על הונאה, קיילי סירב לומר אם ביידן ניצח בבחירות באופן לגיטימי. קיילי אמר שעמדתו היא "להישאר לגמרי מחוץ לפוליטיקה הלאומית".
ב-6 ביולי 2021, קיילי הכריז על מועמדותו לתפקיד מושל קליפורניה כמחליף לגווין ניוסם ב-Recall election ב-14 בספטמבר 2021. לפי ה"ניו יורק טיימס", הוא היה אחד מ"מועמדי הרפובליקנים המתונים יותר", בעוד שהלוס אנג'לס טיימס ראה בו ובג'ון קוקס "השמרנים המסורתיים יותר" בבחירות.
ב-29 בדצמבר 2021, הודיע קיילי שהוא יתמודד לייצג את המחוז בשלישי בקליפורניה בבית הנבחרים של ארצות הברית. הוא נבחר ברוב של 39.7 אחוז. הוא הושבע לתפקידו בראשית ינואר 2023 עם התכנסות הקונגרס ה-118 של ארצות הברית.
הערות שוליים

↑  Republican Assemblyman Kiley Running For Eastern Sierra Congressional Seat, ‏29 בדצמבר 2021 (באנגלית אמריקאית)
↑  Christopher, Ben (2021-08-24). "Who is Kevin Kiley and what would he do as governor?". CalMatters (באנגלית אמריקאית). נבדק ב-2023-07-28.
↑  GOP lawmaker joins recall race targeting California governor, AP News, ‏7 ביולי 2021 (באנגלית)
↑  "In California, Republicans Struggle to Expand the Recall's Appeal (Published 2021)" (באנגלית). 2021-09-13. נבדק ב-2023-07-28.
| --- | --- |
בקרת זהויות :  US Congress: K000401
סקוט פרנקלין

סקוט פרנקלין (באנגלית: Scott Franklin; נולד ב-23 באוקטובר 1964) הוא פוליטיקאי ואיש עסקים אמריקאי, המכהן כחבר בית הנבחרים של ארצות הברית מטעם מחוז הקונגרס ה-18 של מדינת פלורידה. בשנים 2021–2023 ייצג פרנקלין את מחוז הקונגרס ה-15.
ביוגרפיה

פרנקלין נולד בעיר תומאסטון שבג'ורג'יה, וגדל בלייקלנד שבפלורידה. בשנת 1986 השלים לימודי תואר ראשון באקדמיה הימית של ארצות הברית, ובהמשך שירת בצי האמריקאי כטייס ימי. הוא הטיס מטוסים מסוג "Lockheed S-3 Viking" ממספר נושאות מטוסים ובמרוצת השנים הוצב בתפקידים מעבר לים. מאוחר יותר השלים פרנקלין לימודי תואר שני במנהל עסקים מהאוניברסיטה האווירונאוטית אמברי–רידל. כמו כן, הוא בוגר מכללת כוחות הגנה המשולבים של האוניברסיטה לביטחון לאומי.
בסך הכל הסתכם שירותו בצי ארצות הברית ב-26 שנה: 14 שנה בתפקיד פעיל ותריסר השנים הנותרים בכוחות המילואים של הצי. לאחר פיגועי 11 בספטמבר ב-2001 נקרא חזרה לתפקיד פעיל בפיקוד מרכז של ארצות הברית. לבסוף פרש באורח סופי בדרגת קומנדר.
בשנת 2000 הצטרף פרנקלין לחברת הביטוח "Lanier Upshaw", ואחר כך נהיה למנהל הכללי של החברה. בשנת 2017 נבחר פרנקלין לנציב במועצת העיר של לייקלנד מטעם המחוז הדרום-מזרחי, והחליף בתפקיד את אדי ייטס הוותיק. כתוצאה מהתמודדותו לקונגרס האמריקאי נדרש פרנקלין להתפטר מתפקידו במועצת העיר.
במרץ 2020 הודיע פרנקלין כי יתמודד לבית הנבחרים של ארצות הברית במחוז הקונגרס ה-15 של פלורידה מול נציג המחוז המכהן רוס ספאנו. הוא קרא תיגר על ספאנו בבחירות המקדימות שהתקיימו במפלגה הרפובליקנית. ספאנו עמד בפני חקירה פדרלית בשל אי סדרים-פיננסיים. בפריימריז הרפובליקנים פרנקלין גבר על ספאנו ונבחר למועמד המפלגה בבחירות הכלליות. ביום הבחירות ניצח פרנקלין את אלן קון, מועמד המפלגה הדמוקרטית, ונבחר אל הקונגרס ה-117 של ארצות הברית.
עם התכנסות הקונגרס ה-118 של ארצות הברית עבר לייצג את מחוז הקונגרס ה-18, ואת ייצוג המחוז ה-15 תפסה עמיתתו הרפובליקנית לורל לי.
הערות שוליים

↑  מריסה שולץ, Rep.-elect Scott Franklin, combat veteran, says too many Americans take freedom for granted, באתר פוקס ניוז, 15 בדצמבר 2020 (באנגלית)
↑  דייוויד ויגל, Rep. Spano, facing probe of possible 2018 campaign finance violations, is ousted in Florida GOP primary, באתר וושינגטון פוסט, 19 באוגוסט 2018 (באנגלית)
↑  מדיסון הול, גרייס פאנטה ואיניאנג צ'וי, RESULTS: Republican Scott Franklin is projected to win Florida's 15th Congressional District, באתר Business Insider‏, 4 בנובמבר 2020 (באנגלית)
| --- | --- |
בקרת זהויות :  SNAC: w64g2h36  US Congress: F000472
מקסוול פרוסט

מקסוול אלחנדרו פרוסט (באנגלית: Maxwell Alejandro Frost; נולד ב-17 בינואר 1997) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס העשירי של מדינת פלורידה. טרם שירותו בקונגרס היה פעיל חברתי בארגון "March for Our Lives" לקידום חוקי פיקוח על נשק. פרוסט, שנבחר לבית הנבחרים האמריקאי בגיל 25, הוא חבר הקונגרס הראשון מדור ה-Z והצעיר ביותר בשני בתי הקונגרס.
ביוגרפיה

פרוסט נולד ב-17 בינואר 1997, לאם פוארטו ריקנית ממוצא לבנוני ואב יליד האיטי. לאמו הביולוגית היו ילדים אחדים, אך הוא אומץ בינקותו. אמו המאמצת היא מורה לחינוך מיוחד שהיגרה לארצות הברית מקובה ב"טיסות החירות", ואביו המאמץ הוא מוזיקאי תושב קנזס. ביוני 2021 חידש את הקשר עם אמו הביולוגית. הוא למד בבית הספר לאמנויות של מחוז אוסקאולה השוכן בקיסימי, והחל מיוני 2022 הוא רשום כסטודנט במכללת ולנסיה השוכנת באורלנדו.
פרוסט החל את הקריירה הפוליטית שלו בסביבות 2012, אז היה פעיל במסע הבחירות של הנשיא ברק אובמה לכהונה שנייה בבחירות 2012 לנשיאות. הוא גם התנדב ב-"Newtown Action Alliance", ארגון שנוסד בתגובה לטבח בבית הספר היסודי סנדי הוק. לימים יספר כי אירועים שונים עיצבו את רעיונותיו, בהם כיבוש וול סטריט, הטבח בתיכון קולומביין, הריגתו של טרייבון מרטין, ופיגוע הירי במועדון הלהט"ב באורלנדו. בהמשך פעילותו הציבורית התנדב במסעי הבחירות של הילרי קלינטון, ברני סנדרס וחברת בית הנבחרים של פלורידה מרגרט גוד.
בשנת 2016 שרד פרוסט תקרית של אלימות בנשק באירוע לכבוד ליל כל הקדושים שהתקיים במרכז העיר אורלנדו. טרם כניסתו לפוליטיקה הלאומית, היה פרוסט מארגן קהילתי מטעם האיגוד האמריקאי לחירויות אזרחיות ופעל למען השגת תמיכה בתיקון הרביעי לחוקת פלורידה. בנוסף, היה שותף למסכת לחצים שהופעלה על סגן הנשיא לשעבר ג'ו ביידן להסרת תמיכתו בתיקון הייד האוסר על הקצבת מימון פדרלי להפלות. בנובמבר 2021 נעצר פרוסט בעצרת זכויות הצבעה בכיכר לפאייט שבוושינגטון הבירה. קודם לכן, באוגוסט 2021, הכריז על התמודדותו לבית הנבחרים של ארצות הברית במחוז הקונגרס העשירי של פלורידה. באוגוסט 2022, יום הפריימריז, גבר במפתיע על חברי הקונגרס לשעבר קורני בראון (אנ') ואלן גרייסון ועל חבר הסנאט המדינתי רנדולף ברייסי. בשל דריסת הרגל של הדמוקרטים במחוז, פרוסט היה צפוי לנצח בבחירות הכלליות בנובמבר 2022, ואכן ביום הבחירות ניצח את קלווין וימביש בהפרש של 19%. פרוסט נהיה לחבר הקונגרס הצעיר ביותר שנבחר בבחירות אלה וחבר הקונגרס הראשון מדור ה-Z.
פרוסט תומך בפתרון שתי מדינות לשני עמים לסכסוך הישראלי-פלסטיני והצביע על כוונתו לבקר בישראל כדי לקדם "מנהיגות אמריקאית להשגת שלום אזורי". פרוסט מגדיר עצמו הן פרו-ישראלי והן פרו-פלסטיני. הוא תומך בסיוע צבאי אמריקאי לישראל ללא סייג. הוא מתח ביקורת על תשלומי הרשות הפלסטינית למחבלים ולמשפחותיהם, והשווה אותה לטקטיקת גיוס של חמאס לביצוע פיגועים נגד ישראל. פרוסט מתנגד לתנועת ה-BDS ומאשים אותה כמי שמונהגת בידי ארגוני טרור, ומציע לאסור השקעה בעסקים התורמים לתנועה. פרוסט תומך באי-הפללה של עובדי מין ומשתמשים בקנאביס.
הערות שוליים

↑  רפאל ברנל, Who is Maxwell Alejandro Frost, the 25-year-old Democratic House nominee?, באתר The Hill‏, 24 באוגוסט 2022 (באנגלית)
↑  מריאנה סוטומיור, Maxwell Frost is figuring out how to be Gen Z’s likely first congressman, באתר וושינגטון פוסט, 3 בספטמבר 2022 (באנגלית)
1 2 3  בריאן מצגר, Meet the 25-year-old gun violence prevention advocate who could become the first Gen Z member of Congress, באתר Business Insider‏, 28 במאי 2022 (באנגלית)
↑  24-year-old running for Congress: Need to honor those "killed due to senseless gun violence", באתר MSNBC‏, 24 בספטמבר 2021 (באנגלית)
↑  אלנה מור, The first Gen Z candidates are running for Congress — and running against compromise, באתר WBUR‏, 6 ביולי 2022 (באנגלית)
↑  מולי ליפסון, FOR THIS 25-YEAR-OLD RUNNING FOR CONGRESS, FRIENDS ARE THE KEY TO HIS CAMPAIGN, באתר Elite Daily‏, 31 במרץ 2022 (באנגלית)
↑  סקוט פאוורס, Congressional candidate Maxwell Frost arrested at Washington protest, באתר Florida Politics‏, 12 בנובמבר 2021 (באנגלית)
↑  סקיילר סווישר, Maxwell Frost, 25-year-old activist, likely headed to Congress after primary win, באתר Orlando Sentinel‏, 24 באוגוסט 2022 (באנגלית)
↑  קורט אנדרסון, Florida Democrat Maxwell Alejandro Frost becomes first Gen Z candidate to win House seat, באתר PBS‏, 8 בנובמבר 2022 (באנגלית)
↑  Maxwell Frost Jewish Insider Questionnaire, מאת Jewish Insider, אוגוסט 2022 (באנגלית)
| --- | --- |
בקרת זהויות :  US Congress: F000476
ביל קיטינג

ויליאם ריצ'רד קיטינג (באנגלית: William Richard Keating; נולד ב-6 בספטמבר 1952) הוא פוליטיקאי אמריקאי, המכהן כחבר בית הנבחרים של ארצות הברית מטעם קהיליית מסצ'וסטס ברציפות מאז 2011. קיטינג ייצג תחילה את מחוז הקונגרס העשירי של מסצ'וסטס בשנים 2011–2013, ומאז התכנסות הקונגרס ה-113 של ארצות הברית מייצג את מחוז הקונגרס התשיעי – שחולש על קייפ קוד ורוב החוף הדרומי של מסצ'וסטס. טרם היבחרו לקונגרס היה התובע המחוזי במחוז נורפוק וחבר האספה הכללית של מסצ'וסטס.